**Quora** on yhteisöllinen kysymys–vastaus-sivusto. Käyttäjät rekisteröityvät ja toimivat omalla koko nimellään.

Käyttäjät voivat muokata omia ja toisten kysymyksiä ja vastauksia, kommentoida niitä ja laittaa kirjoittajia tai aiheita seurantaan. Vastaukset arvioidaan niiden hyödyllisyyden perusteella annetuilla äänillä. Quora tarjoaa mahdollisuuden kytkeä siihen muita sosiaalisen median palveluja, kuten Twitter, Facebook ja esimerkiksi käyttäjän oman blogin. Käyttäjälle tarjotaan mahdollisuus kertoa koulutuksensa tai muu asiantuntemuksensa perusta. Sivusto pyrkii ennakoimaan käyttäjän mieltymyksiä ja tarjoamaan ehdotuksia olemassa olevista ketjuista sen mukaan.

Historia
--------

Quoran perustivat 2009 kaksi entistä Facebookin työntekijää, Charlie Cheever ja Adam D'Angelo. Sivusto avautui 4. tammikuuta 2010, ensin vain kutsutuille jäsenille.

Lokakuussa 2016 Quora aloitettiin espanjan kielellä. Vuonna 2017 käynnistyivät ranskan-, italian-, saksan- ja japaninkieliset versiot. Vuonna 2018 käynnistyivät hindin-, portugalin- ja indonesiankieliset versiot ja vuonna 2019 suomen-, telugun-, gujaratin-, malayalamin-, arabian-, heprean- ja ruotsinkieliset versiot.

Vuonna 2018 Quora joutui tietomurron kohteeksi ja noin 100 miljoonan käyttäjän tiedot vuodettiin verkkoon.

Vuonna 2021 Quora luopui todellisen nimen poltiikasta käyttöehdoissaan sekä anonyymistä kysymystoiminnosta, joka mahdollisti kysymyksien esittämisen nimettömänä. Lisäksi Quora esitteli vuonna 2021 Quora+-palvelun, joka mahdollisti osan Quoran sisällöstä suljettavan maksumuurin taakse.

Rahoitus
--------

Quora keräsi vuonna 2010 rahoitusta yli kymmenen miljoonaa dollaria Benchmark Capitalilta, ja yritys arvioitiin noin sadan miljoonan euron arvoiseksi.

Forbes kertoi Quoran keränneen 2012 50 miljoonaa dollaria ja yhtiö oli arvioitu 400 miljoonan arvoiseksi. Huhtikuussa 2014 Quora oli saanut 80 miljoonaa dollaria lisärahoitusta pääasiassa Tiger Global -sijoitusyhtiöltä. Entiset rahoittajat Benchmark Capital, Matrix Partners, North Bridge Venture Partners ja Peter Thiel olivat myös sijoittaneet uudelleen yhtiöön. Yhtiö toivoi tämän riittävän tekemään toiminnan voitolliseksi ja liiketoimintajohtaja Marc Bodnick kertoi tavoitteena olevan yhtiön itsenäisyyden säilyttäminen. 

Forbesin toimittaja Alex Konrad pohti Tiger Globalin motiiveja. Oliko sen hyvin pitkään tuottamattomassa investoinnissa altruistisia tarkoitusperiä, vai luottiko sijoitusyhtiö joskus kaukana tulevaisuudessa tuleviin voittoihin? Bodnickin mukaan Quora pyrki pääsemään rahastamaan palvelusta keskipitkällä aikavälillä, mutta ei ollut menemässä pörssiin useisiin vuosiin.

Vuonna 2016 yhtiö alkoi rajatusti sijoittaa kysymyssivuille mainoksia. Venture Beatin mukaan Quora alkoi silloin ensimmäisen kerran rahastaa sivustollaan.

Suosio
------

Jo vuonna 2011 Quoralla oli Guardianin mukaan mahdollisesti yli 500 000 rekisteröitynyttä käyttäjää. Lehden mielestä Quoran silloiset kilpailijat, kuten Yahoo Answers, Formspring, Mahalo ja Ask.com, olivat paljolti hylänneet käyttäjäpohjaiset kysy-vastaa-palvelut. Lehti vertasi Quoran seuraamistoimintoa Twitteriin ja arveli sen olevan osa sivuston suosiota.

Forbes sanoi vuonna 2014 Quoran kertoneen sen kattavan 400 000 aihetta ja sen suosituimpien kirjoittajien saavan aina miljoona seuraajaa kuukaudessa. Forbes kuitenkin huomautti Quoran "tunnetusti pidättäytyvän" esittämästä tarkkoja lukuja.

D'Angelo kertoi kesäkuussa 2017, että Quoralla on yli 200 miljoonaa kävijää kuukaudessa. Huhtikuussa 2017 käyttäjiä raportoitiin olevan yli 190 miljoonaa kuukaudessa. Syyskuussa 2018 Quora ilmoitti rikkoneensa 300 miljoonan kuukausittaisen kävijäennätyksen.

Kieliversiot
------------

Quora on saatavilla yli 20 kielellä, myös suomeksi ja ruotsiksi.

Lähteet
-------

1. ↑  Quora (Arvostelu)  5.1.2011. PC Magazine. Viitattu 19.5.2018. (englanniksi)
2. 1 2  Quora's Highly Praised Q&A Service Launches To The Public (And The Real Test Begins) *techcrunch.com*.  22.6.2010. techcrunch.com. Viitattu 19.5.2018. (englanniksi)
3. ↑  Passwords from 100 million Quora users stolen in data breach *The Telegraph*.  4.12.2018. Viitattu 10.3.2022. (englanniksi)
4. ↑  Allowing everyone to contribute to Quora *Quora*. Viitattu 10.3.2022. (englanniksi)
5. ↑  Creators can now monetize their expertise on Quora *TechCrunch*.  5.8.2021. Viitattu 10.3.2022. (englanniksi)
6. 1 2  Arthur, Charles & Kiss, Jemima: Quora: the hottest question-and-answer website you've probably never heard of *The Guardian.com*.  5.1.2011. Viitattu 19.5.2018. (englanniksi)
7. 1 2  Alex Konrad: Quora Raises $80 Million From Tiger Global To 'Stay Independent Forever' *Forbes*.  9.4.2018. Viitattu 19.5.2018. (englanniksi)
8. ↑  Ken Yeung: Quora begins testing ads on ‘small number’ of question pages  19.4.2016. Venture Beat. Viitattu 19.5.2018. (englanniksi)
9. ↑  Adam D'Angelo: How many people use Quora?  28.6.2017. Quora. Viitattu 19.5.2018. (englanniksi)[vanhentunut linkki]
10. ↑  Q&A app Quora valued around $1.8 billion in $85 million fundraise
11. ↑  Quora introduces Broad Targeting, says audience hits 300 million monthly users *martech.org*.  17.9.2018. Viitattu 10.3.2022. (englanniksi)
12. ↑  Kielet *Quora*. Viitattu 10.3.2022.

Aiheesta muualla
----------------

* Quora.com Virallinen verkkosivu